Direktiva evropskega parlamenta in Sveta 2001/1/ES

z dne 22. januarja 2001

o spremembah Direktive Sveta 70/220/EGS o ukrepih proti onesnaževanju zraka z emisijami iz motornih vozil

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 95,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

ob upoštevanju postopka, določenega v členu 251 Pogodbe [3],

ob upoštevanju naslednjega:

(1) Direktiva Sveta 70/220/EGS z dne 20. marca 1970 o približevanju zakonodaje držav članic o ukrepih proti onesnaževanju zraka z emisijami iz motornih vozil [4] je ena od posamičnih direktiv o postopku homologacije, določenem v Direktivi Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [5].

(2) Direktiva 70/220/EGS določa zahteve za preskušanje emisij iz motornih vozil, ki jih ureja. Po najnovejših izkušnjah in glede na hiter tehnični razvoj sistemov diagnostike na vozilu je priporočljivo te zahteve ustrezno prilagoditi.

(3) Diagnostika na vozilu (OBD) je manj razvita za vozila z motorjem na prisilni vžig, ki delujejo trajno ali delno na utekočinjeni naftni plin (LPG) ali na zemeljski plin (NG), in je ni mogoče zahtevati na takšnih novih tipih vozil pred letom 2003.

(4) Direktiva 70/220/EGS se ustrezno spremeni –

SPREJELA NASLEDNJO DIREKTIVO:

Člen 1

V Prilogi I k Direktivi 70/220/EGS, se točka 8.1 nadomesti z naslednjim:

"8.1 Vozila z motorjem na prisilni vžig

8.1.1 Bencinski motorji

Od 1. januarja 2000 morajo biti novi tipi, od 1. januarja 2001 pa vsi tipi vozil kategorije M1 — razen vozil z največjo dovoljeno maso večjo od 2500 kg — in vozil kategorije N1, razred I, opremljeni s sistemom OBD za uravnavanje emisij skladno s Prilogo XI.

Od 1. januarja 2001 morajo biti novi tipi, od 1. januarja 2002 pa vsi tipi vozil kategorije N1, razreda II in III, in vozila kategorije M1 z največjo dovoljeno maso večjo od 2500 kg, opremljeni s sistemom OBD za uravnavanje emisij skladno s Prilogo XI.

8.1.2 Vozila s pogonom na utekočinjeni naftni plin in zemeljski plin

Od 1. januarja 2003 morajo biti novi tipi, od 1. januarja 2004 pa vsi tipi vozil kategorije M1 — razen vozil z največjo dovoljeno maso večjo od 2500 kg — in vozil kategorije N1, razred I, ki stalno ali občasno delujejo na utekočinjeni naftni plin ali na zemeljski plin, opremljeni s sistemom OBD za uravnavanje emisij skladno s Prilogo XI.

Od 1. januarja 2006 morajo biti novi tipi, od 1. januarju 2007 pa vsi tipi vozil kategorije N1, razreda II in III, ter vozil kategorije M1 z največjo dovoljeno maso večjo od 2500 kg, ki stalno ali občasno delujejo na utekočinjeni naftni plin ali na zemeljski plin, opremljeni s sistemom OBD za uravnavanje emisij skladno s Prilogo XI."

.

Člen 2

1. Države članice sprejmejo zakone in druge predpise, potrebne za uskladitev s to direktivo, do 6. februarja 2002. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati na dan objave v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 22. januarja 2001

Za Evropski parlament

Predsednica

N. Fontaine

Za Svet

Predsednik

A. Lindh

[1] UL C 365 E, 19.12.2000, str. 268.

[2] UL C 204, 18.7.2000, str. 1.

[3] Mnenje Evropskega parlamenta z dne 17. maja 2000 (ki še ni bilo objavljeno v Uradnem listu), Skupno stališče Sveta z dne 10. oktobra 2000 (UL C 329, 20.11.2000, str. 1) ter Sklep Evropskega parlamenta z dne 13. decembra 2000 (še ni objavljen v Uradnem listu).

[4] UL L 76, 6.4.1970, str. 1. Direktiva, nazadnje spremenjena z Direktivo Komisije 1999/102/ES (UL L 334, 28.12.1999, str. 43).

[5] UL L 42, 23.2.1970, str. 1. Direktiva, nazadnje spremenjena z Direktivo 98/91/ES Evropskega parlamenta in Sveta (UL L 11, 16.1.1999, str. 25).

--------------------------------------------------